《哭友人诗 其二》
宋代·李正民

王谢门中鸾凤翔，少年奇志已昂藏。空馀诗律知谁敌，欲继家声失所望。

作赋曾惊祢衡俊，行歌不见接舆狂。临终一念归空寂，讵肯修文学卜商。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。